FER ฮุบโรงไฟฟ้าขยะเชียงใหม่ทั้ง 100% ลุยพลังงานสุดตัว
FER ฮุบโรงไฟฟ้าขยะเชียงใหม่ทั้ง 100% ลุยพลังงานสุดตัว
17 พ.ค. 2559

 นายประสิทธิ์ ศรีสุวรรณ ประธานเจ้าหน้าที่บริหาร บริษัท เฟอร์รั่ม จำกัด (มหาชน) หรือ FER เปิดเผยว่า บริษัท เฟอร์รั่ม เอ็นเนอร์ยี่ จำกัด (FER-EN)  ซึ่งเป็นบริษัทย่อย จะใช้เงิน 13 ล้านบาทเพื่อซื้อหุ้นเพิ่มอีกราว 50% ในบริษัท เชียงใหม่ เวสท์ ทูเพาเวอร์ จำกัด (CWP2) ซึ่งทำธุรกิจโรงไฟฟ้าจากพลังงานขยะ ในจังหวัดเชียงใหม่ โดยเป็นการซื้อจากบริษัท สามารถ เวสท์ ทูเพาเวอร์ จำกัด (SW2P) ส่งผลให้บริษัทจะถือหุ้นเพิ่มใน CWP2 เพิ่มเป็นราว 100%
“คณะกรรมการเห็นว่าเพื่อเป็นการเพิ่มโอกาสในการทำกำไรโดยการถือหุ้นเพิ่มขึ้นอีกร้อยละ 50 และเพิ่มผลตอบแทนที่ดีให้กับผู้ถือหุ้นในอนาคต ส่วนราคาซื้อขายดังกล่าว ถือเป็นราคาที่เหมาะสมแล้วและหลังจากการซื้อหุ้นในครั้งนี้ทำให้ FER-EN ถือหุ้นใน CW2P จำนวน 199,996 หุ้น คิดเป็นอัตราร้อยละ 99.99 ของจำนวนหุ้นทั้งหมด จากก่อนหน้านี้ที่ FER-EN และ SW2P ถืออยู่ร้อยละ 50:50″นายประสิทธิ์ กล่าว
CW2P ก่อตั้งขึ้นเพื่อลงทุนพัฒนาโครงการพลังงานไฟฟ้าจากเชื้อเพลิงขยะและธุรกิจอื่น ๆ ที่เกี่ยวเนื่อง โดยมีทุนจดทะเบียนและทุนชำระแล้วเท่ากับ 20 ล้านบาท แบ่งออกเป็น 2 แสนหุ้นมูลค่าที่ตราไว้หุ้นละ 100 บาท
นายประสิทธิ์ กล่าวว่า การยกระดับขึ้นเป็นผู้ถือหุ้นรายใหญ่ใน CW2P ทั้งหมดเป็นการเพิ่มประสิทธิภาพในการบริหารงานและความคล่องตัวในการดำเนินงาน เพราะทำให้สามารถรับผลตอบแทนจากการลงทุนได้อย่างเต็มที่ตามแผนการลงทุน
เนื่องจากบริษัทมีแผนงานที่จะรุกขยายธุรกิจอย่างเต็มที่ โดยเฉพาะในด้านของพลังงานทดแทน ซึ่งจะเป็นฐานในการสร้างรายได้ที่มั่นคง โดยทำให้รับรู้รายได้สม่ำเสมอ มีความเสี่ยงต่ำ อีกทั้ง ถือเป็นการกระจายฐานรายได้ของบริษัทให้มีความสมดุลจากปัจจุบันซึ่งดำเนินธุรกิจหลายประเภท  ขณะเดียวกันบริษัท ยังคงเน้นสร้างความโปร่งใส สามารถตรวจสอบได้และยึดหลักธรรมาภิบาล เพื่อสร้างความน่าเชื่อถือให้กับนักลงทุนและผู้ถือหุ้น
               
 